## El nou Hospital General de Castelló disposarà de 31 quiròfans, 26 sales d’intervencionisme i 765 habitacions individuals

*** El pla funcional inclou un centre específic per a lesions de neurotraumatologia, noves àrees d’acolliment quirúrgic i de tècniques, més llits d’UCI i una àrea específica de salut de la dona
* La Conselleria de Sanitat preveu una inversió global de 507 milions d’euros en el nou hospital
* El conseller destaca que “serà un hospital eficient, intel·ligent, sostenible i hospital de referència de l’Agrupació Sanitària Interdepartamental”
* Marciano Gómez avança que abans de finalitzar l’any es licitarà el projecte d’obra, per al qual els pressupostos d’enguany preveuen una partida de 2 milions d’euros**

El nou Hospital General Universitari de Castelló doblarà l’àrea quirúrgica, amb 31 quiròfans enfront dels 15 actuals; disposarà de més del triple de sales d’intervencionisme, amb un total de 26 enfront de les 8 en funcionament, i elevarà a 765 el nombre d’habitacions individuals (261 més que les actuals).

Estos són alguns dels aspectes que preveu el pla funcional del nou hospital, presentat hui pel conseller de Sanitat, Marciano Gómez, i el gerent de l’Agrupació Sanitària Interdepartamental (ASI) de Castelló i del Departament de Salut de l’Hospital General de Castelló, Raúl Ferrando. A l’acte de presentació han assistit l’alcaldessa de Castelló, Begoña Carrasco; la presidenta de la Diputació Provincial, Marta Barrachina; la delegada del Consell a Castelló, Susana Fabregat, i les gerències dels centres de l’Agrupació Sanitària Interdepartamental i personal sanitari de l’Hospital General i del Departament de Salut de Castelló.

Marciano Gómez ha indicat, a més, que el nou Hospital General de Castelló multiplicarà per dos els boxs d’UCI, amb la qual cosa s’arribarà a 58 llits enfront dels 26 disponibles ara; inclourà un centre específic per a lesions de neurotraumatologia, juntament amb la unitat de rehabilitació, i tindrà noves àrees d’acolliment quirúrgic i de tècniques, així com una àrea específica de salut de la dona.

**Dia històric**

“És un dia històric per a Castelló i és la mostra del ferm del compromís del Consell per millorar la qualitat assistencial de la sanitat pública de la província”, ha assenyalat Gómez.

El conseller ha explicat que el pla funcional, elaborat pel Departament de Salut i revisat per la Conselleria de Sanitat, arreplega les necessitats assistencials de la futura infraestructura sanitària de la província de Castelló, per a l’execució i la posada en marxa de la qual la Generalitat preveu una inversió global que ascendix a 507 milions d’euros.

“Serà un hospital eficient, intel·ligent, sostenible, hospital de referència de l’Agrupació Sanitària Interdepartamental”, ha destacat el conseller, que ha anunciat que la Conselleria licitarà abans de finalitzar l’any el projecte d’obra del nou hospital, per al qual el pressupost de 2024 preveu una partida de 2 milions d’euros.

Amb el nou Hospital General de Castelló la construcció actual acollirà el nou centre específic de neurotraumatologia i rehabilitació, a més d’una unitat de cirurgia major ambulatòria, centre de mitja estada coordinada amb l’Hospital HACLE de la Magdalena i la unificació de les consultes externes d’especialitats hospitalàries, i es deixaran les instal·lacions del Centre Jaume I per a Atenció Primària.

Per la seua banda, l’edifici de nova planta estarà destinat a àrees clíniques específiques d’oncologia mèdica, que es complementaran amb l’Hospital Provincial de Castelló, una àrea de salut de la dona, pediatria i UCI pediàtrica, cardiologia, vascular i patologia inflamatòria i immunomediada amb funcionalitats en diagnòstic mèdic per imatge, servicis centrals, medicina perioperatòria, unitat de vigilància intensiva i urgències, entre altres.

El pla funcional és un document que preveu la definició del model d’hospital, així com el dimensionament dels seus recursos, sobre la base d’un consens aconseguit amb tots els servicis i les unitats assistencials, que s’ha obert també en una segona fase a consulta pública a través d’enquestes als pacients atesos al centre. Per a elaborar-lo, el nou equip directiu ha mantingut al voltant de 200 reunions amb professionals dels diversos servicis.

**Adquisició de terrenys**

Durant la seua intervenció, el conseller de Sanitat ha subratllat el ferm compromís del Consell amb la construcció del nou Hospital General de Castelló, i com a mostra d’això ha destacat la labor realitzada perquè en tan sols 9 mesos estiga pràcticament culminada l’adquisició dels terrenys on se situarà el nou centre sanitari de Castelló. En este sentit, ha recordat que “el Consell del Botànic es va limitar a presentar una maqueta, però ni va preveure cap partida pressupostària per al nou hospital, ni havia materialitzat la compra de ni una sola de les parcel·les necessàries”.

**Futur centre d’investigació sanitària**

Amb este nou concepte d’hospital integrat, la Conselleria de Sanitat pretén també promoure l’activitat mèdica entorn de la investigació, la tecnologia i l’atenció, amb l’objectiu d’atraure talent i fidelitzar els professionals que arriben a Castelló.

En este sentit, Marciano Gómez ha avançat que el nou Hospital General de Castelló disposarà d’un nou centre d’investigació sanitària, que permetrà garantir una investigació de qualitat i posar-la al servici de la pràctica clínica per a millorar l’atenció sanitària en la xarxa de centres públics de Castelló.

**Taula resum de dades**

|  |  |  |  |  |
| --- | --- | --- | --- | --- |
| **CONCEPTES** | **HOSPITAL ACTUAL** | **PLA FUNCIONAL** | **DIF** | **% DIF** |
| Urgències: punts assistència | 68 | 103 | 35 | 51,5 % |
| Hospital dia: butaques | 27 | 49 | 22 | 81,5 % |
| Consultes | 150 | 264 | 114 | 76,0 % |
| Tècniques d’imatge (TAC-RM-MAMO) | 5 | 13 | 8 | 160,0 % |
| Intervencionisme | 8 | 26 | 18 | 225,0 % |
| Quiròfans | 15 | 31 | 16 | 106,6 % |
| Llits de crítics adults | 26 | 58 | 32 | 123,1 % |
| “Llits” hospital a domicili | 45 | 100 | 55 | 122,2 % |
| Llits hospitalització | 520 | 765 | 245 | 47,1 % |
| Llocs acolliment quirúrgic | 0 | 31 | 31 | Nou |
| Llocs acolliment tècniques | 0 | 26 | 26 | Nou |
| Consultes externes | 150 | 264 | 114 | 76 % |

Fecha: 30/04/2024